Imtella' Frar 3, 2021 - Aġġornata 3 Ta' Frar, 2021 5:16pm Illum issokktat il-kumpilazzjoni fil-konfront tal-aħwa Alfred u George Degiorgio u Vince Muscat, li jinsabu akkużati li qatlu lil Daphne Caruana Galizia. L-intermedjarju Melvin Theuma tela' jixhed għall-ewwel darba llum minn meta l-psikjatri ddikjaraw li huwa f'kundizzjoni li jagħmel dan. Huwa għadu qed jirkupra mill-ġrieħi li sofra meta pprova jtemm ħajtu f'Lulju li għadda. Matul ix-xhieda tiegħu, f'xi waqtiet, deher ibati biex jitkellem. Quddiem il-Maġistrat Claire Stafrace Zammit, Theuma qal, fost oħrajn, li Yorgen Fenech huwa l-mandant tal-qtil tal-ġurnalista. Xehed ukoll li Fenech qal lil Keith Schembri li ma kienx hemm mod ieħor kif jeħilsu minn Daphne Caruana Galizia. Theuma xehed dwar is-segretarja privata tal-eks chief of staff Keith Schembri, fejn qal li kellu l-impressjoni li Charlene Bianco Farrugia u Yorgen Fenech kienu viċin xulxin, fejn darba wassalhom l-ajruport flimkien. Qal li kull meta kellu bżonn xi ħaġa Fenech kien jgħidlu biex ikellem lil Farrugia Bianco, fejn darba mar ikellimha Kastilja dwar xi għalqa. Dwar Edwin Brincat il-Ġojja, tenna li kien huwa li infurmah li l-eks Kummissarju tal-Pulizija Lawrence Cutajar kien jaf bir-recordings ta' bejnu u bejn Yorgen Fenech. Qal li dan kien qisu missieru, u ċaħad li kellu relazzjoni sesswali miegħu. Theuma kien mistoqsi dwar recording partikolari li ntqal li ttieħed f'farmhouse fiż-Żebbuġ. Jinstema' Fenech jgħid lil Theuma li fil-mobile li nġabar mill-baħar fejn ġew arrestati t-tliet akkużati, instab in-numru tal-eks ministru Chris Cardona. Fenech jinstema' jikkonferma li dan it-tagħrif tahulu Keith Schembri. Theuma kien mistoqsi wkoll dwar Kenneth Camilleri, li kien parti mit-tim ta' sigurtà tal-Prim Ministru Joseph Muscat. Fir-recording Theuma jinstema' jgħid lil Fenech li Camilleri kien ġie jfittxu u qallu bil-pjan biex l-aħwa Degiorgio jinħelsu mill-arrest. Theuma qal lill-Qorti li f'recording ieħor li għandu, Fenech jinstema' jgħid li kien Keith Schembri li bagħat lil Camilleri biex ikellemu. F'recording ieħor li ntqal li ttieħed f'Portomaso, Fenech jinstema' jgħid li l-eks Deputat Kummissarju Silvio Valletta mhux se jitneħħa mill-investigazzjoni fil-qtil ta' Caruana Galizia. Fenech kien jgħidlu li t-tagħrif dwar l-investigazzjoni kien jiksbu mingħand Keith Schembri u Silvio Valletta.